Max von Sydow

**Max von Sydow** (börgerlich: *Carl Adolf von Sydow*; * 10. April 1929 in Lund; † 8. März 2020), weer en sweedsch Schauspeler mit düütsch-pommersche Afstammem. Siet 2002 hett he butendem de franzöösche Staatsbörgerschop. Max von Sydow is dör sien Rullen in tallrieke Filmen vun Ingmar Bergman internatschonal bekannt worrn un weer to de besten Charakterdorstellers weltwiet rekent.

## Leven un Wark
Över de Kindheit vun Max von Sydow is nich veel bekannt. He is de Söhn vun Carl Wilhelm von Sydow, de an de Universität Lund Professer för Ethnologie un skandinaavsche un irische Volksmusik weer, un Maria von Sydow, borene Freesche Greta Rappe, de as Schoolmeestersche arbeiten de.

Von Sydow hett de Kathedralschool in Lund besöcht, woneem he en Theatergrupp grünnt hett un eerste Insichten as Schauspeler sammeln de. Vun 1948 bit 1951 hett he sien Utbilln as Schauspeler an’t Königlich Dramaatsche Theater („Dramaten“) in Stockholm maakt. 1949 harr he sien eerste Filmrull in *Bara en Mor* (dt.: *Nur eine Mutter*) ünner den Speelbaas Alf Sjöberg.

In’t Johr 1955 töög Von Sydow na Malmö. Dor hett he Ingmar Bergman drapen – en Verbinnen, dör de he internatschonal bekannt worrn is. Toeerst hebbt se an’t Stadttheater Malmö tosamenarbeit, later denn ok in mehrere Filmen. Sien internatschonalen Dörbrook harr he 1957 mit dat histoorsche Filmdrama *Det sjunde inseglet* (dt.: *Dat siebente Siegel*). Dorna kemen verschednee Filmen ünner de Regie vun Ingmar Bergman, in de he an de Siet vun Liv Ullman speelt hett. 

Bit dorhen harr sien de Arbeit vun Max von Sydow vör allen op den skandinaavschen Ruum beschränkt. 1965 hett he dat eerste mol de Hööftrull in en US-amerikaansche Filmarbeit övernahmen, as he in George Stevens sien *The Greatest Story Ever Told* (dt.: Die größte Geschichte aller Zeiten) den Jesus spelen de. He hett dorna en Tiet lang mit sien Familie in Los Angeles leevt, töög in de 1970er Johren denn aver na Rom un speel in tallrieke italieensche Filmen mit. He weer aver wieter ok in Hollywood-Filmen to sehn un speel fakener ok de Rull vun düütsche Offizeeren in’n Tweeten Weltkrieg.

To sien Wark tellt vele bekannte Filmen. Ofschoonst he ok in vele Actionfilmen to sehn weer, hett he sik an’n leevsten aver doch Rullen in Dramen utsöcht as to’n Bispeel *Pelle erobreren* (dt.: *Pelle, der Eroberer*), för den he 1989 för den Oscar vörslahn weer. De Filmkritik hett den Schauspeler faken Charisma un en archaische Kraft tospraken, wat dör sien hoochbenige Gestalt un sien as knastig beschrevene Stimm noch verstarkt warrt. Alltohopen hett von Sydow in ruchweg 150 Filmprodukschonen mitarbeit. Sien markante Stimm is bito ok in vele Warffilmen to hören wesen.

Von Sydow weer vun 1951 bit 1996 in eerste Eh mit de Schauspelersche Christina Olin (ok as Kjerstin oder Kerstin Olin bekannt) verheiraat un harr mit ehr twee Söhnen. Nadem se scheedt worrn sünd, hett he 1997 de franzöösche Översettersche Catherine Brelet heiraat, de he bi de Dreiharbeiten to den Film *Solomon* (dt.: *Die Bibel – Salomon*) drapen hett. Siet disse Tiet arbeit Brelet blots noch as persönliche Assistentin vun ehrn Ehmann. 2002 hett von Sydow de franzöösche Staatsbörgerschop annahmen un wahnt vundaag in Paris. Op dat sweedsche Oostsee-Eiland Gotland hett he en Ferienhuus.

## Filmografie (Auswahl)

## Utteken
Von Sydow hett för sien Filmwark tallrieke Priesen kregen, de sien Ansehn ünnerstrieken doot. Bit hüüt (Stand: Februar 2013) weer he 35 mol för Filmpriesen nomineert, so ok tweemol för den *[[Oscar]]* as *[[Oscar/Best Hööftdorsteller|Best Hööftdorsteller]]* in den Film *Pelle erobreren* un as *[[Oscar/Best Nevendorsteller|Best Nevendorsteller]]* in *Extremely Loud & Incredibly Close*. Uttekent weer he dorvun mit 24 Filmpriesen, as ünner annern mit:
* 1974: den *[[Bronze Wrangler]]* in de Kategorie *Best theatraalsch Dorstellen* för *Nybyggarna*
* 1975: den *[[KCFCC Award]]* in de Kategorie *Best Nevendorsteller* för *Three Days of the Condor*
* 1980: de *[[Marshall Trophy]]* in de Kategorie *Best Dorsteller* för *Flash Gordon*
* 1982: den *[[Pasinetti Award]]* in de Kategorie *Best Dorsteller* för *Ingenjör Andrées luftfärd*
* 1988: den *[[Bodil Award]]* in de Kategorie *Best Hööftdorsteller* för *Pelle erobreren*
* 1988: den *[[Robert (Filmpries)|Robert]]* in de Kategorie *Best Dorsteller* för *Pelle erobreren*
* 1988: den *[[Europääsch Filmpries|Europääschen Filmpries]]* in de Kategorie *Best Dorsteller* för *Pelle erobreren*
* 1990: den *[[AFI Award]]* in de Kategorie *Best Hööftdorsteller* för *Father*
* 1997: den *[[Bodil Award]]* in de Kategorie *Best Hööftdorsteller* för *Hamsun*
* 2006: den *[[Donostia Lifetime Achievement Award]]* vun’t San Sebastián International Film Festival

An’n 15. April 2014 is butendem de Asteroid (35087) von Sydow na em nöömt worrn.

## Weblenken

* 
* Literatur vun un över Max von Sydow in’n Katalog vun de Düütschen Natschonalbökeree
*  Biografie vun ''Max von Sydow'', filmreference.com (engelsch)

## Borns